Surathai21/ocs-krisdika huggingface dataset:
พระราชกำหนดชั้นยศเสนอความชอบสำหรับพระราชทานเครื่องราชอิศริยาภรณ์ ช้างเผือกแลมงกุฎสยาม (พระพุทธศักราช 2459)
วันที่ประกาศ: 1916-05-07

content: พระราชกำหนดชั้นยศ เสนอความชอบสำหรับพระราชทานเครื่องราชอิสริยาภรณ์ ช้างเผือกและมงกุฎสยาม พ.ศ. ๒๔๕๙
content: มีพระบรมราชโองการ ในพระบาทสมเด็จพระปรเมนทรมหาวชิราวุธ พระมงกุฎเกล้าเจ้าอยู่หัว ดำรัสเหนือเกล้าฯ ให้ประกาศทราบทั่วกันว่า การที่เจ้ากระทรวงฝ่ายพลเรือนกราบบังคมทูลเสนอความดีความชอบข้าราชการ ขอพระราชทานเครื่องราชอิสริยาภรณ์ เป็นบำเหน็จอยู่เวลานี้นั้น ยังเป็นการลักลั่นไม่สม่ำเสมอกัน
content: หาได้ระเบียบอย่างฝ่ายทหารซึ่งมีกำหนดนิยมอยู่อย่างเรียบร้อยแล้วไม่ จึงทรงพระกรุณาโปรดเกล้าฯ ให้ตราพระราชกำหนดสำหรับพระราชทานเครื่องราชอิสริยาภรณ์ช้างเผือกและมงกุฎสยามไว้ ดังต่อไปนี้
sectionNo: 1
content: มาตรา ๑ ชั้นรองอำมาตย์ตรี รองอำมาตย์โท เทียบยศนายร้อยตรี และนายร้อยโท หรือนายเรือตรี และนายเรือโท กำหนดพระราชทานเครื่องราชอิสริยาภรณ์ไม่สูงกว่ามงกุฎสยามชั้นที่ ๕ วิจิตราภรณ์ ชั้นรองอำมาตย์เอก เทียบยศนายร้อยเอก หรือนายเรือเอก กำหนดพระราชทานเครื่องราชอิสริยาภรณ์ตั้งแต่มงกุฎสยามชั้นที่ ๕ วิจิตราภรณ์
sectionNo: 1
content: และเลื่อนขึ้นไปอย่างสูงสุด ไม่เกินกว่ามงกุฎสยามชั้นที่ ๔ ภัทราภรณ์ ชั้นอำมาตย์ตรีและอำมาตย์โท เทียบยศนายพันตรี และนายพันโท หรือนายนาวาตรี และนายนาวาโท กำหนดพระราชทานตั้งแต่ช้างเผือกชั้นที่ ๕ ทิพยาภรณ์ และเลื่อนขึ้นไปอย่างสูงสุดไม่เกินช้างเผือกชั้นที่ ๔ ภูษนาภรณ์ ชั้นอำมาตย์เอก เทียบยศนายพันเอก
sectionNo: 1
content: หรือนายนาวาเอก กำหนดพระราชทานตั้งแต่มงกุฎสยามชั้นที่ ๔ ภัทราภรณ์ และเลื่อนขึ้นไปอย่างสูงสุดไม่เกินช้างเผือกชั้นที่ ๓ นิภาภรณ์ ชั้นมหาอำมาตย์ตรี เทียบยศนายพลตรี หรือนายพลเรือตรี กำหนดพระราชทานตั้งแต่มงกุฎสยามชั้นที่ ๓ มัณฑนาภรณ์ และเลื่อนชั้นขึ้นไปถึงมงกุฎสยามชั้นที่ ๒ จุลสุราภรณ์
sectionNo: 1
content: และช้างเผือกชั้นที่ ๒ จุลวราภรณ์ ถ้าสูงกว่านั้นตามแต่จะทรงพระกรุณาโปรดเกล้าฯ
sectionNo: 2
content: มาตรา ๒ เครื่องราชอิสริยาภรณ์ชั้นสูงกว่านี้ และเครื่องราชอิสริยาภรณ์ตระกูลอื่น จะทรงพระกรุณาโปรดเกล้าฯ พระราชทานผู้ใดชั้นใดตามแต่พระราชอัธยาศัย
sectionNo: 3
content: มาตรา ๓ ข้าราชการกรมตำรวจพระนครบาล และกรมตำรวจภูธรเทียบยศอย่างทหาร
sectionNo: 4
content: มาตรา ๔ ข้าราชการในพระราชสำนัก แล้วแต่จะทรงพระกรุณาโปรดเกล้าฯ พระราชทานตามพระราชอัธยาศัย แต่เมื่อเจ้าหน้าที่เสนอความชอบ ไม่ควรขอพระราชทานให้เกินกว่าชั้นยศที่เทียบกับข้าราชการฝ่ายอื่น
sectionNo: 5
content: มาตรา ๕ ให้เสนาบดีกระทรวงมุรธาธร เป็นเจ้าหน้าที่รักษาการให้เป็นไปตามพระราชกำหนดนี้จงทุกประการ
content:  พระราชกำหนดตราไว้ แต่วันที่ ๓๐ เมษายน พระพุทธศักราช ๒๔๕๙ เป็นวันที่ ๑๙๙๘ ในรัชกาลปัจจุบันนี้